Búist er við að meirihluti fulltrúadeildar Bandaríkjaþings samþykki í dag tillögu um að Donald Trump forseti verði ákærður fyrir að hvetja til árásar á þinghúsið í Washington í síðustu viku. Nokkrir fulltrúa Repúblikanaflokksins segjast ætla að greiða því atkvæði.
Fulltrúadeild Bandaríkjaþings greiðir í dag atkvæði um hvort ákæra beri Donald Trump, fráfarandi forseta, fyrir að hvetja til árásar á þinghúsið í Washington í síðustu viku. Nokkrir þingmenn Repúblikana í fulltrúadeildinni segjast styðja það, þeirra á meðal Liz Cheney, dóttir Dicks Cheneys, fyrrverandi varaforseta. Bandaríkjanna.
Kristján Róbert Kristjánsson tók pistilinna saman.
Í gærkvöld samþykkti meirihluti fulltrúadeildarinnar tillögu þar sem skorað var á Mike Pence varaforseta að virkja 25. viðauka stjórnarskrárinnar til að koma Trump frá völdum. Áður sendi Pence bréf til Nancy Pelosi, leiðtoga Demókrataflokksins í fulltrúadeildinni og tjáði henni að honum þætti ekki rétt að gera það í ljósi þess að forsetinn ætti einungis átta daga eftir af embættistíð sinni. Það þjónaði hvorki hagsmunum þjóðarinnar né væri í anda stjórnarskrárinnar. Engu að síður var gengið til atkvæðagreiðslu.
Tillagan var samþykkt með 223 atkvæðum gegn 205. Snörp orðaskipti urðu í umræðum um tillöguna og Nancy Pelosi gagnrýndi viðbrögð Trumps eftir atburðina við þinghúsið.
Pelosi sagði viðbrögð forsetans sýna að hann væri ekki hæfur til að gegna skyldum sínum og því þyrfti að koma honum strax frá völdum. Nokkrir þingmenn Repúblikana fóru hörðum orðum um framgöngu Demókrata, þeirra á meðal Jim Jordan, sem eftir forsetakosningarnar í nóvember hvatti til að úrslitunum yrði hnekkt, en hann sagði tilraunir þeirra til að koma Trump frá völdum vera orðnar að þráhyggju.
Þingmenn fulltrúadeildarinnar koma saman klukkan tvö í dag að íslenskum tíma til að ræða hvort ákæra skuli forsetann og verði það niðurstaðan fer málið til umfjöllunar í öldungadeild Bandaríkjaþings.
Búist er við að meirihluti fulltrúadeildar Bandaríkjaþings samþykki í dag tillögu um að Donald Trump forseti verði ákærður fyrir að hvetja til árásar á þinghúsið í Washington. í Nokkrir fulltrúa Repúblikanaflokksins segjast ætla að greiða því atkvæði.